CELEX: 32014L0039
Language: el
Date: 2014-03-12 00:00:00
Title: Οδηγία 2014/39/ΕΕ της Επιτροπής, της 12ης Μαρτίου 2014 , για την τροποποίηση της οδηγίας 2012/9/ΕΕ όσον αφορά την ημερομηνία μεταφοράς της στο εθνικό δίκαιο και την προθεσμία για τη λήξη της μεταβατικής περιόδου  Κείμενο που παρουσιάζει ενδιαφέρον για τον ΕΟΧ

13.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 73/3
            
         
      ΟΔΗΓΊΑ 2014/39/ΕΕ ΤΗΣ ΕΠΙΤΡΟΠΉΣ
   
   της 12ης Μαρτίου 2014
   για την τροποποίηση της οδηγίας 2012/9/ΕΕ όσον αφορά την ημερομηνία μεταφοράς της στο εθνικό δίκαιο και την προθεσμία για τη λήξη της μεταβατικής περιόδου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/37/ΕΚ του Ευρωπαϊκού Κοινοβουλίου και του Συμβουλίου, της 5ης Ιουνίου 2001, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού (1), και ιδίως το άρθρο 9 παράγραφος 2,
   Εκτιμώντας τα ακόλουθα:
   
               (1)
            
            
               Η οδηγία 2012/9/ΕΕ της Επιτροπής (2) αντικαθιστά το παράρτημα I της οδηγίας 2001/37/ΕΚ και προβλέπει νέες συμπληρωματικές προειδοποιήσεις σχετικά με την υγεία, που πρέπει να αναγράφονται σε κάθε μονάδα συσκευασίας προϊόντων καπνού, όπως προβλέπεται από το άρθρο 5 παράγραφος 2 στοιχείο β) της οδηγίας 2001/37/ΕΚ.
            
         
               (2)
            
            
               Η οδηγία 2012/9/ΕΕ ορίζει την 28η Μαρτίου 2014 ως προθεσμία εντός της οποίας τα κράτη μέλη οφείλουν να τη μεταφέρουν στο εθνικό τους δίκαιο, και την 28η Μαρτίου 2016 ως ημερομηνία λήξης της μεταβατικής περιόδου που προβλέπεται στο άρθρο 3 της εν λόγω οδηγίας.
            
         
               (3)
            
            
               Στην απόφαση 2003/641/ΕΚ της Επιτροπής (3) ορίζονται οι κανόνες σχετικά με τη χρήση έγχρωμων φωτογραφιών ή άλλων εικονογραφήσεων ως προειδοποιήσεων για την υγεία στις συσκευασίες προϊόντων καπνού.
            
         
               (4)
            
            
               Με την απόφαση C(2005)1452 της Επιτροπής, της 26ης Μαΐου 2005, ορίζεται η βιβλιοθήκη των επιλεγμένων εγγράφων πηγής που περιλαμβάνουν έγχρωμες φωτογραφίες ή άλλες εικονογραφήσεις για καθεμία από τις συμπληρωματικές προειδοποιήσεις για την υγεία που απαριθμούνται στο παράρτημα I της οδηγίας 2001/37/ΕΚ.
            
         
               (5)
            
            
               Μετά την έκδοση της οδηγίας 2012/9/ΕΕ, η Επιτροπή ξεκίνησε μελέτες για την ανάπτυξη και τη δοκιμή νέων έγχρωμων φωτογραφιών ή άλλων εικονογραφήσεων για καθεμία από τις συμπληρωματικές προειδοποιήσεις για την υγεία που καθορίζονται στο παράρτημα της οδηγίας 2012/9/ΕΕ, το οποίο αντικαθιστά το παράρτημα I της οδηγίας 2001/37/ΕΚ. Οι εν λόγω μελέτες δεν έχουν ολοκληρωθεί ακόμη.
            
         
               (6)
            
            
               Τα κράτη μέλη που απαιτούν συμπληρωματικές προειδοποιήσεις με τη μορφή έγχρωμων φωτογραφιών ή άλλων εικονογραφήσεων, όπως αναφέρεται στο άρθρο 5 παράγραφος 3 της οδηγίας 2001/37/ΕΚ, πρέπει να έχουν αρκετά πριν στη διάθεσή τους τα επιλεγμένα έγγραφα πηγής προκειμένου να μεταφέρουν την οδηγία 2012/9/ΕΕ στο εθνικό τους δίκαιο.
            
         
               (7)
            
            
               Λόγω της πολυπλοκότητας της διαδικασίας για την επικαιροποίηση της βιβλιοθήκης με τα επιλεγμένα έγγραφα πηγής και την τροποποίηση της απόφασης C(2005)1452, υπάρχει κίνδυνος να μην έχει ολοκληρωθεί η διαδικασία στο απαιτούμενο χρονικό πλαίσιο ώστε τα κράτη μέλη να διαθέτουν επαρκή χρόνο για την τήρηση της προθεσμίας μεταφοράς της οδηγίας 2012/9/ΕΕ.
            
         
               (8)
            
            
               Για να εξασφαλιστεί ότι τα κράτη μέλη θα διαθέτουν αρκετό χρόνο, είναι σκόπιμο να μετατεθούν οι προθεσμίες για τη μεταφορά της οδηγίας 2012/9/ΕΕ στο εθνικό δίκαιο και τη λήξη της μεταβατικής περιόδου που προβλέπεται από την εν λόγω οδηγία.
            
         
               (9)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συγκροτήθηκε δυνάμει του άρθρου 10 παράγραφος 1 της οδηγίας 2001/37/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Η οδηγία 2012/9/ΕΕ τροποποιείται ως εξής:
   
               1)
            
            
               Στο άρθρο 2 παράγραφος 1, η ημερομηνία «28 Μαρτίου 2014» αντικαθίσταται από την ημερομηνία «28 Μαρτίου 2016».
            
         
               2)
            
            
               Στο άρθρο 3, η ημερομηνία «28 Μαρτίου 2016» αντικαθίσταται από την ημερομηνία «28 Μαρτίου 2018».
            
         Άρθρο 2
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 3
   Η παρούσα οδηγία απευθύνεται στα κράτη μέλη.
   
      Βρυξέλλες, 12 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 194 της 18.7.2001, σ. 26.
   
      (2)  Οδηγία 2012/9/ΕΕ της Επιτροπής, της 7ης Μαρτίου 2012, για τροποποίηση του παραρτήματος I της οδηγίας 2001/37/ΕΚ του Ευρωπαϊκού Κοινοβουλίου και του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού (ΕΕ L 69 της 8.3.2012, σ. 15).
   
      (3)  Απόφαση 2003/641/ΕΚ της Επιτροπής, της 5ης Σεπτεμβρίου 2003, σχετικά με τη χρήση έγχρωμων φωτογραφιών ή άλλων εικονογραφήσεων ως προειδοποιήσεων για την υγεία στις συσκευασίες προϊόντων καπνού (ΕΕ L 226 της 10.9.2003, σ. 24).